[{"text_idx": "#000003", "text": "Bloaz zo e oa bet embannet gant Jean-Michel Blanquer, ministr an deskadurezh, e vefe kinniget kenteliou\u0300 brezhoneg a-bell gant ar CNED. Kalz a drouz zo bet graet tro-dro d\u2019ar c\u2019henteliou\u0300-se, anat eo, met evit nebeut a dra a-benn fin ar gont. Ouzhpenn bezan\u0303 aozet fall eo dister an niver a liseidi enskrivet."}, {"text_idx": "#000007", "text": "Dav derc\u2019hel son\u0303j n\u2019eo ket bet plaen ha digompez an hent. E miz Mae 2021 e roe da c\u2019houzout Kelennomp, kevredigezh an holl gelennerien ha stummerien war ar brezhoneg hag e brezhoneg, pegen trubuilhus e oa ar jeu gant ar skipailh kelennerien \u00ab gopret \u00bb e derou\u0300 miz Meurzh 2021 evit aozan\u0303 ha prientin\u0303 kenteliou\u0300 ar CNED. \u00ab Chomet eo a-sav ar raktres daoust d\u2019ar \u201cbruderezh\u201d kaset war un ton bras pa oa bet embannet ar c\u2019helou\u0300 e miz Kerzu 2020. [Ne seblant ket klotan\u0303] ar pezh zo bet la\u0302ret gant ar peadra evit lakaat ar raktres e pleustr ... aze ez eus un diforc\u2019h bras tre ! \u00bb Ha Kelennomp da zisplegan\u0303 e oa \u00ab ur mank a gaierad-kargou\u0300, un diouer a gontradou\u0300 produin\u0303, ur rastellad goulennou\u0300 a chome direspont pe gant respontou\u0300 roet diwezhat-tre, ut chen\u0303chamant kendivizer zo bet... \u00bb"}, {"text_idx": "#000008", "text": "A-benn ar fin e oa bet roet o dilez gant an holl gelennerien hag hini all ebet n\u2019en doa oa asantet kemer perzh gant aoziou\u0300 ken dister. Evit kas da benn ar raktres kousto pe gousto, kuit da zislavaret ar Ministr, e oa bet fiziet al labour en un ensellerez akademiezh hag ur goprad eus ar CNED. Hervez ar pezh en deus klevet Dispak e oa bet goulennet diganto ober al labour-se hep rein\u0303 dezho muioc\u2019h a amzer evit se hag hep digollan\u0303 anezho pelloc\u2019h. Graet o deus o seizh gwellan\u0303, ervat. Met, gant doareou\u0300 ken diaes n\u2019eo ket peurvat an disoc\u2019h, pell alese. Roet ez eus bet d\u2019al liseidi poelladennou\u0300 faziek a-wechou\u0300. \u00ab Klask a reont lakaat ar promesaou\u0300 da zont da wir, eme Ronan Kerbiquet, kenbrezidant Kelennomp!. Sirius eo an dud a labour war an dra-se met n\u2019o deus tamm amzer ebet d\u2019ober war-dro, labourat a reont diouzh noz, pa oant beuzet gant traou\u0300 all a-raok dija. N\u2019eo ket posupl lakaat tud da labourat evit netra. Da nebeutan\u0303, ret eo diskargan\u0303 anezho ! \u00bb"}, {"text_idx": "#000009", "text": "\u201cSirius eo an dud a labour war an dra-se met n\u2019o deus tamm amzer ebet d\u2019ober war-dro\u201d"}, {"text_idx": "#000011", "text": "Faziou\u0300 e-leizh a zo en danvez kinniget d\u2019al liseidi gant ar CNED"}, {"text_idx": "#000012", "text": "Pep tra zo aet a-dreuz eme ar grennardez, gwall hegazet ha dipitet anezhi war un dro. \u00ab E penn-kentan\u0303 ar bloaz dija em boa lakaet va anv, paeet ar frejou\u0300 (~290 euro/bloaz), ha gortozet em eus o respont e-pad 3 miz ! Kroget em eus gant ar c\u2019henteliou\u0300 e fin miz Du pe e penn kentan\u0303 miz Kerzu nemetken. Echu e oa ar c\u2019hentan\u0303 trimiziad dija pa\u2019m eus kroget ganti, ha d\u2019an ampoent ne oa nemet daou chabistr enlinenn. Warlene e oan enskrivet er CNED en italianeg hag e oa an danvez a-bezh enlinenn diouzhtu, hep kudenn ebet. \u00bb"}, {"text_idx": "#000015", "text": "Ouzhpenn an dizurzh e servijou\u0300 ar CNED eo displijet al liseadez gant ar faziou\u0300 en danvez studi. \u00ab Er chabistr kentan\u0303 e studier ar sevenadur keltiek hag ar broiou\u0300. Pep tra oa bet mesket etre Iwerzhon ha Bro-Skos. Er boelladenn, an askol a oa arouez Bro Iwerzhon hag ar melchon arouez Bro-Skos, da skouer..., n\u2019eus forzh petra ! \u00bb eme Juliette Morvan, staliet e Dulenn. Betek ar fin eo bet aozet fall ar c\u2019henteliou\u0300 a zispleg ar grennardez. San\u0303set eman\u0303 kenteliou\u0300 ar CNED da echuin\u0303 a-benn nebeut, met evit poent n\u2019eus bet arnodenn ebet. Stres a zo gant ar grennardez pa oar e vo ret dezhi kenderc\u2019hel gant kenteliou\u0300 brezhoneg ar CNED bloaz a zeu hag e konto an danvez evit ar vachelouriezh."}, {"text_idx": "#000017", "text": "\u201cRet eo pledin\u0303 gant an traou\u0300 en un doare siriusoc\u2019h ha kaout muioc\u2019h a arc\u2019hant evit gallout en ober\u201d"}]